যাঁরা এ পেশার সঙ্গে সম্পৃক্ত ছিলেন তাঁদের বেশির ভাগই প্রাপ্ত যৎসামান্য উপার্জন দিয়ে সাংসারিক কাজে ব্যয় করার সুযোগ পেতেন। কিন্তু কালের পরিক্রমায় এ দায়িত্ব উল্লেখযোগ্য ক্ষেত্রে অর্থনৈতিকভাবে অসচ্ছলদের হাতছাড়া হয়ে সচ্ছলদের কাছে চলে গেছে। আবার কোন কোন ক্ষেত্রে তাও হচ্ছে না। বর ও কনে উভয়ই স্ব-স্ব পছন্দমাফিক জীবনসঙ্গী নির্বাচন করে নেয়। অনেক সময় অভিভাবক তাঁর পুত্র কিংবা কন্যার পছন্দকে আন্তরিকভাবে নিজের পছন্দ হিসেবে গ্রহণ করেন। আবার কোন কোন সময় অনন্যোপায় হয়েই মেনে নিতে বাধ্য হন। তবে মজার বিষয় হলো এই-ঘটকালির মাধ্যমে যে বিয়েটা সম্পন্ন হয়, তা কোন কারণে বিচ্ছেদ হলে বিশেষ করে তরুণ প্রজন্ম মনে করত পূর্ব থেকে পারস্পরিক জানাজানি না থাকাতে এ ধরনের ঘটনা ঘটে থাকে। কিন্তু বর্তমান প্রেক্ষাপটে তা সঠিক বলে প্রমাণিত হয়নি। কারণ কাগজে কলমে জরিপ না নিলেও চোখের অনুমানে প্রায় নিশ্চিত হয়েই বলা চলে পারিবারিক সিদ্ধান্তের বাইরে আইনের মাধ্যমে যাঁরা বিয়ে করেছেন তাঁদের অনেকেই নানা ধরনের অশান্তিতে ভোগার কারণে আবারও কোর্টের মাধ্যমেই বিচ্ছেদ ঘটান কিংবা নীরবে সহ্য করেন।